google/wiki40b huggingface dataset:
Orthosoma

Utseende

En middelsstor (ca. 30 millimeter), rødbrun trebukk, lysere på farge enn de fleste andre Prioninae. Kjevene er ikke forstørrede, antennene er omtrent halvparten så lange som kroppen hos hunnen, noe lengre hos hannen. Pronotum er rektangulært, en del bredere enn langt, med en pigg ved forhjørnet og én litt bak midten på hver side. Dekkvingene er parallellsidige med markerte "skuldre".

Utbredelse

Arten er utbredt i det østlige Nord-Amerika (østlige USA og sørøstlige Canada).
Scapa

Scapa er et skotsk whiskydestilleri, beliggende på Orknøyene, nær byen Kirkwall. Scapa produserer single malt whisky som karakteriseres av en smak av honning og mindre røyk en hva normalt er for whiskyer fra øyene.
Destilleriet ble grunnlagt i 1885 av Macfarlane & Townsend.
Scapa hadde en periode mellom 1934 og 1936 hvor det ikke var noen aktivitet, og ble i 1941 overtatt av Bloch Brothers Ltd. I 1954 ble virksomheten kjøpt opp av Hiram Walker & Sons Ltd som nå er en del av det franske Pernod Ricard. Scapa ble i 1994 lagt i «møllpose», som innebar at destilleriets aktivitet ble avviklet, men ikke demontert og solgt. I 2004 ble det igjen startet opp whisky-produksjon på Scapa.
Scapa har en kapasitet på 1 000 000 liter i året, som lages i to Lomond still. Vannet som Scapa bruker i produksjonen kommer fra kilden Lingro Burn.
Scapa har to single malt i produksjon for tiden, en 10-årig single malt, og en 14-årig single malt.

Trivia

Scapa ligger ved bukten Scapa Flow hvor deler av den tyske flåten ble senket etter første verdenskrig
Tvashtar Paterae

Tvashtar Paterae er en vulkan på jupitermånen Io, oppkalt etter den indiske guden og smeden Tvasjtr som smidde lynkilen til tordenguden Indra.
Tvashtar ble observert av Galileo-sonden over flere år. Sonden observerte et utbrudd som sendte materialer opp til en høyde på 385 km og som dekte terreng opp til 700 km unna.
På sin ferd til Pluto observerte romsonden New Horizons nye utbrudd i 2007 som nådde 330 km opp fra vulkanen
Dusj (sjonglering)

Dusj (fra engelsk shower) er et sjongleringsmønster for tre eller flere objekter. Disse kastes i samme retning i en sirkulær bevegelse, fra den ene handa til den andre, mens den andre handa sender dem horisontalt over til den første. Dusj er det mønsteret som typisk utføres av sjonglører i tegneserier og liknende, men i virkeligheten er kaskade et mye vanligere mønster.
Siteswap-notasjonen for dusj er (2n–1)1, hvor n står for antall objekter. Dette gir 31 for to objekter, 51 for tre objekter, 71 for fire objekter, og så videre.
Bless This House (sang)

Norsk versjon

Juul Hansen har skrevet en norsk tekst.
Crabronidae

Utseende

Middelsstore til ganske store, langstrakte vepser, svarte eller metallisk glinsende, ofte med lyse flekker på bakkroppen. Mange etterligner stikkvepser (Vespidae). Hodet er gjerne påfallende stort og bredt, mer eller mindre firkantet sett ovenfra, med store fasettøyne og korte antenner som ofte er langt tilspisset. Kroppen er langstrakt, parallellsidig og oftest noe flattrykt. Beina er nokså korte, bakkroppen langstrakt, festet til forkroppen med en markert "stilk" (petiolus).

Levevis

Disse vepsene utvikler seg på dyr som moren har fanget, lammet med et stikk fra giftbrodden og slept ned i et hull hun har gravd ut i marken. Hun legger et egg på byttet før hun forsegler åpningen og flyr vekk. Noen arter kan fore larven med flere byttedyr. Byttedyr kan være for eksempel edderkopper, knelere, bladlus, sikader, teger, fluer, sommerfugler, bier, gresshopper og sirisser. De voksne vepsene besøker gjerne blomster.

Stereotyp atferd

Den kjente nederlandske etologen Nikolaas Tinbergen gjorde en kjent studie av arten biulv (Philanthus triangulum) i Nederland. Denne arten fanger flere bier som den stapper ned i hullet der den har lagt egg på én av dem. Tinbergen undersøkte hvordan vepsen finner tilbake til det lille hullet i et tilsynelatende ganske monotont sanddynelandskap. Han observerte at hunn-vepsen brukte litt tid i åpningen av hullet før hun fløy bort, og tilsynelatende så seg om. Mens vepsen var inne, la han en ring av småsteiner med sentrum i hullet. Når den hadde fløyet bort, flyttet han på steinene slik at hullet ble liggende utenfor ringen. Når vepsen kom tilbake, greide hun ikke å finne hullet (som var noen få centimeter borte) igjen, men lette frenetisk i sentrum av sirkelen av småsteiner. Tinbergen viste dermed at vepsen bruker trekk ved omgivelsene til å finne igjen reiret.

Utbredelse

Crabronidene forekommer i alle verdensdeler bortsett fra Antarktis.
Norðoya prestagjalds kommuna

Norðoya prestagjalds kommuna var en kommune på Færøyene. Ved innføringen av det kommunale selvstyret på Færøyene i 1872 var den blant kommunene som ble opprettet med utgangspunkt i øyrikets prestegjeld. Kommunen omfattet prestegjeldet Norðoyar, som på det tidspunktet favnet hele det historiske tinglaget med samme navn, med Viðareiði som hovedsogn. I 1908 ble kommunen delt opp i Klaksvíkar kommuna, Viðareiðis, Fugloyar og Svínoyar kommuna og Kunoyar, Mikladals og Húsa kommuna. Klæmint Olsen var formann i kommunestyret fra opprettelsen og helt til kommunedelingen.
Rozafa

Rozafa (albansk: Kalaja e Rozafës/Kalaja e Rozafatit) er et slott i den nordalbanske byen Shkodër, bygget rundt 350-tallet f.Kr. Den ligger 130 moh. på en høy åsrygg hvor elvene Bojana og Drin møtes. Shkodër er administrasjonstedet i distriktet med samme navn og er en av Albanias eldste og mest historiske byer, og et økonomisk og kulturelt senter.
På grunn av dens strategiske beliggenhet har åssiden vært bebygget siden antikken. Den var et støttepunkt for llyrerne fram til den ble inntatt av romerne 167 f.Kr.
Fortifikasjonene slik de framstår i våre dager, stammer hovedsakelig fra venetianerne.
Munkesten

Munkesten eller munkestein var teglstein som ble brukt til murverk i vegger, fra middelalderen og framover. 
I Norge ble murverk med mørtel mest brukt i kirkebygg, og i begynnelsen med murstein av naturstein, tilhugd, tuktet eller i råformat fra funnsted eller steinbrudd. 
Teglstein er første gang omtalt i teglkastellet i Tønsberg i 1276. Teglbrenning og produksjon av teglstein til muring ble ikke vanlig i Oslo før omkring 1300, da kong Håkon V utvidet Mariakirken og oppførte deler av Kongsgården og de eldste delene av Akershus festning i Oslo. 
Munkestein er betydelig større enn teglstein fra 1600-årene og fram til moderne tid, men størrelsen kan variere en del. Lengden er vanligvis omkring 30 cm, bredden fra 13 til 15 cm og tykkelsen fra 8 til 10 cm. Til sammenligning er standardformatet for norsk tegl ca. 11 x 23 x 6,5 cm, noe det har vært siden 1840.
Skir (album)

Skir er Majorstuen hittil siste plateutgivelse. Albumet ble utgitt den 25. januar 2010.
Fylkesvei 6130

Fylkesveg 6130 går mellom Husan og Aksneset i Tingvoll kommune. Veien er 4,7 km lang.
Frem til 2019 hadde veien betegnelsen Fv304.
Voksenkollen sanatorium

Voksenkollen sanatorium var et sanatorium som ble etablert av legen Ingebrigt Christian Holm med støtte av brødrene Amund og Ellef Ringnes. Sanatoriet sto ferdig i 1897 på Voksenkollen utenfor daværende Christiania. Fra 1900 til 1910 var dr. Holm stedets direktør. Sanatoriet ble ødelagt av brann i 1919, og på tomta står i dag Den norske legeforenings hotell og konferansesenter Soria Moria.
Ping (program)

Ping er et hjelpeprogram som benyttes for å utføre et ICMP-kall. Ping programmet sender en ekkoforespørsel til en tjener og beregner hvor lang tid det tar før den får svar.

Historie

Ping-programmet ble første gang laget av Mike Muuss i desember 1983 som et verktøy for å feilsøke problemer i IP-nettverk. Han ga det navn etter lyden som en sonar lager, da metodikken er tilsvarende den som en sonar benytter for ekkolokalisering.
Sonu Nigam

Karriere

Han startet å synge da han var bare tre år sammen med faren hans. Han og faren hans flyttet til Mumbai da han var 19 år for å få starte sin Bollywood karriere som vokalist.
For tiden så regnes han som en av de store vokalist i India og Bollywood.
Parlamentsvalget i Italia 2008

Parlamentsvalget i Italia 2008 ble avholdt den 13. og 14. april 2008 Valget ble utlyst etter at president Giorgio Napolitano oppløste parlamentet den 6. februar i kjølvannet av regjeringskrisen der statsminister Romano Prodi tapte en avgjørende avstemning i senatet.
Valget ble vunnet av Silvio Berlusconi, som representerte den dominerende koalisjonen på høyresida. Hovedmotstanderen, Walter Veltroni som var den moderate venstresidas statsministerkandidat, innrømmte allerede kvelden den 14. april at han hadde tapt valget. Høyresida flertall i begge kamre. Det ligger derfor an til at Berlusconi kan danne sin tredje regjering.

Valgordning

Det ble benyttet samme valgordning som ved parlamentsvalget i 2006, altså en ordning basert på forholdstallsvalg. Valgordningen tillot samtidig at partiene dannet formelle koalisjoner. Simpelt flertall av stemmene var nok til å sikre absolutt flertall i deputertkammeret, grunnet en ordning som ga flertallsbonus til den seirende koalisjonen.
Jeepney

Jeepney er en busstype som brukes i kollektivtrafikken på Filippinene.

Opprinnelse og bruksområder

Opprinnelig var jeepneyene basert på en forlenget Jeep, som amerikanerne etterlot seg i landet etter andre verdenskrig. Jeepneyene produseres i dag helt og holdent på Filippinene. De blir gjerne flott dekorert av sine eiere og benyttes helst i skytteltrafikk, hovedsakelig i byområder, men det finnes også eksempler på lengre ruter. Rutenavnet står gjerne skrevet langs sidene på kjøretøyet og i fronruta.

Egenskaper og praksiser

Jeepneyene er ikke utstyrt med vinduer i passasjerkabinen, men de fleste har nedtrekkbare plastvinduer som kan brukes i tilfelle regn. Jeepneyene har ikke passasjerdører, og passasjerene går inn bak på jeepneyen og setter seg på den ene av de to benkene som er plassert på langs i passasjerkabinen. Hvis jeepneyen er full, er det ikke uvanlig at man står på stigtrinnet bak på jeepneyen og holder seg fast så godt man kan. Betalingen, cirka 1 norsk krone, leveres til sjåføren gjennom en åpning mellom passasjerkabinen og førerhuset. Dersom du sitter langt bak, leverer du pengene til en passasjer lengre frem og roper til sjåføren hvor du skal av. Det utstedes ikke billetter. Når en passasjer ønsker å stige av, banker vedkommende med en mynt mot et metallhåndtak eller roper til sjåføren.
Enkelte jeepneyer har egen konduktør som tar imot betalingen.
Noen jeepneyer har air conditioning og vinduer og sender filmer mens du kjører.
Toyota Corona

Toyota Mark II

Det ble produsert en egen modell som het Toyota Corona Mark II. Denne var mye større enn vanlige Corona og ble tilslutt en egen bilplattform, bare kalt Toyota Mark II. Den kraftigste og best utstyrte varianten av denne igjen var Toyota Mark II 2000, produsert fra 1972 til 1977.
Toyota Corona Mark II 2000 var en stor bil her i Europa, hvor den ble lansert med 2.0-motor (18R) (86-89 HK/5500 o/min) og Toyota Corona Mark II 1700 med 1.7-motor (6R) (81 Hk/5500 o/min). Bilen ble lansert med et høyt utstyrsnivå for sin tid, med blant annet setebelte-alarm. På toppmodellene var det elektriske vinduer, fem gir og air condition. Dette var veldig sjeldent i Norge, fordi importavgiftene på 70-tallet umuliggjorde import av modeller ferdig utstyrt med fem gir, uten en voldsom økning i pris. Girkassene var derfor stort sett utstyrt med fire gir.
Den største motoren, 18R og 18R-G (med 2 Solex-Mikuni horisontal doble forgassere og twin cam), satt også i Toyota Celica fra 1971 til 1974.

Slutten i Europa

Corona ble produsert som en stor familiebil helt frem til begynnelsen av 80-tallet. Den siste generasjonen ble produsert fra 1979 til 1982, og var en litt mer kantete modell enn sine runde 70-talls-forgjengere. Den hadde bedre utstyrsnivå, men måtte tilslutt dukke under for Camry's fremstøt. Corona var veldig populær i Norge, og den vanlige Corona solgte bedre enn Mark II-utgaven, den større og mer eksklusive.
Corona ble produsert i andre land frem til i 2000.
The O'Reilly Factor

Stil

Programmet var kjent for programlederens konfronterende stil, noe som ofte førte til munnhuggeri mellom ham og den intervjuede. Han ble tidlig kjent for be sine intervjuobjekter om å holde kjeft.

Seergrupper

En undersøkelse fra 2006 viste at 58 prosent av O'Reillys publikum var over 50 år. 64 prosent av de som så programmet jevnlig identifiserte seg som konservative, mens 10 prosent identifiserte seg som liberale.
Suppose

«Suppose» er en amerikansk ballade, skrevet av Mel Glazer og Stephen Schlaks.
Den ble fremført av Elvis Presley i Metro-Goldwyn-Mayer-filmen Speedway (1968). Presley spilte inn sangen i MGM Studios, Hollywood, 30. juni 1967. «Suppose» ble utgitt på soundtrackalbumet Speedway (RCA Victor LSP 3989 (stereo) og RCA Victor LPM 3989 (mono)) i 1968. MGM-produsent var Jeffrey Alexander.
16-biter

16-bit programvare

I sammenheng med IBM PC kompatibel og Wintel plattformene, er 16-bit programvare dataprogrammer som er skrevet for MS-DOS, OS/2 1.x og tidlige versjoner av Microsoft Windows som opprinnelig kjørte på en 16-bits Intel 8088 og Intel 80286 mikroprosessorer. Slike applikasjoner brukte et 20-bits eller 24-bits segment eller selector-offset adresserepresentasjon for å utvide området med tilgjengelig minnelokasjoner utover det som var mulig ved kun å bruke 16-bits adresser. Programmer som inneholdt mer enn2¹⁶ byter (64 kilobyter) med instruksjoner og data trengte derfor spesielle instruksjoner for å svitsje mellom deres their 64-kilobyte segmenter, som økte kompleksiteten i å programmere 16-bits programmer.
HPZ

Beskyttelsessone for helikopter, også kalt HPZ (for Helicopter Protected Zone), er et avgrenset, ikke-kontrollert luftrom rundt installasjoner på kontinentalsokkelen, og der Helicopter Flight Information Service (HFIS-enhet) gir flygeinformasjonstjeneste og alarmtjeneste. Slike soner opprettes for å vise at luftrommet er hyppig trafikkert av helikoptre.
På norsk kontinentalsokkel er det beskyttelsessoner for helikopter omkring flere installasjoner på Ekofiskfeltet, Osebergfeltet og Gullfaksfeltet. Sonene omfatter en radius på 5 nautiske mil omkring installasjonene og går opp i en høyde av 2000 fot over gjennomsnittlig havnivå.
Helicopter Flight Information Service, HFIS, tilsvarer AFIS-enheter på land.
Medaljen for 13. januar

Medaljen for 13. januar (litauisk: Sausio 13-osios atminimo medalis) er en litauisk utmerkelse innstiftet til minne om begivenhetene som fant sted i Vilnius 13. januar 1991 da sovjetiske militærstyrker gikk til angrep på sivile som demonstrerte for Litauens frihet og selvstendighet. Medaljen tildeles borgere av Litauen eller andre land for innsats knyttet til forsvaret av Litauens frihet og selvstendighet i perioden januar til september 1991.

Utforming

Medaljen er i sølv og har en diameter på 36 mm. Den viser en engel som holder et menneske som holder et skjold med Gediminas-merket. Forsiden bærer også innskriften «Sausio 13» og «1991», «13. januar 1991» på litauisk. Medaljen er opphengt i et gult bånd med grønne og røde striper. Dette er fargene i Litauens flagg. Båndet har i tillegg også svarte striper.

Tildeling

Medaljen for 13. januar er tildelt 4 245 personer.
Fire nordmenn er tildelt Medaljen for 13. januar. Leon Bodd, Hans-Wilhelm Steinfeld og Thorvald Stoltenberg ble tildelt medaljen i 1992, mens Ingvald Godal fikk den i 1996.
John E. Amos kullkraftverk

John E. Amos kullkraftverk er et kullkraftverk i Putnam County, delstaten Vest-Virginia i det østlige USA. Det har en installert produksjonskapasitet på 2 933 MW, fordelt på 3 blokker/turbiner. Operatør er Ohio Power Co / American Electric Power.
Anlegget ble bygget ut i årene 1971–1973. Brenselkilden er sub-bitumenøst kull.
Utslippene av CO2 i 2007 var totalt 15,3 mill. tonn.
Akrobatisk rock 'n' roll

Teknikk og grunntrinn

Det mest åpenbare trekket ved rock'n'roll er kicks (spark) ut i ingenting og de akrobatiske elementene som løft og kast. Dagens rock'n'roll er en ren konkurranse- og showdans, og har bortsett fra navnet lite til felles med den tidligere rock'n'roll-bevegelsen. Dansen gjøres i par eller som formasjon. Gjennom årene har rock'n'roll gjennomgått flere viktige endringer, for eksempel har de tidligere 6-step grunntrinn kjent fra Boogie Woogie blitt endret til moderne 9-step grunntrinn med sine typiske kick-ball-change. 
Andre karakteristiske trekk er løftebevegelsen step-in (kjent i andre land som staff, lift up mm) hvor jenta går inn i guttens hender og blir kastet 3-4 meter opp i lufta for saltomortaler og annen luftakrobatikk. En annen særegen kasteteknikk er «Bettarini» (oppkalt etter italienske Marco Bettarini) hvor jenta sitter på guttens skuldre og gutten gjør en rullebevegelse med ryggen for å skyte jenta til værs. 
På grunn av krevende teknikk, høyt tempo og styrkekrevende akrobatikk, er rock'n'roll en anstrengende sport og derfor mest danset av unge mennesker.

Kategorier

Ungdom: Ingen akrobatikk tillatt. Parene er 12 år eller yngre. 
Junior: Maksimum 4 akrobatiske figurer innen kategoriens sikkerhetsregulativ. Parene er mellom 12 og 17 år. 
B-klasse: To koreografier per par. En fotrunde hvor det ikke tillates akrobatikk og tempo er høyere, og en akrorunde hvor det skal gjøres 6 akrobatiske figurer innen sikkerhetsreglene. Gutten kan kaste jenta opp i lufta, men ingen saltoer er tillatt. I norske konkurranser danses det bare akrorunde i B-klasse. 
Main Class / A-klasse: To koreografier som i B-klasse. I akrorunden skal parene gjøre minst 6 akrobatiske element. Det er ikke tillatt mer enn 2 rotasjoner om horisontal akse (dobbel salto), men ut over dette er det få begrensninger på tillatte element.

Rytme og musikk

Rock'n'roll er basert på 4/4-takt. Et grunntrinn går på 6 tellinger, og går derfor over en og en halv takt. I motsetning til tradisjonell swing som danses på offbeat, skal rock'n'roll danses på 1 og 3. Musikken er rask: 176-212 bpm. På grunn av dansens natur danses den nå i mindre grad til rockemusikk og mer til pop-musikk fra 1980 og senere.
Emisjonståke

Emisjonståker er et bredt begrep som favner om gasståker som er synlige ved at de selv sender ut lys. planetariske tåker, H II-regioner og supernovarester hører til denne kategorien.
I H II-regioner er det den sterke ultrafiolette strålingen som ioniserer atomene i tåken og får de til å sende ut lys når elektronene blir fanget inn igjen. Noe lignende skjer i planetariske tåker; bare at det her er den sentrale hvite dvergen som sender ut strålingen.
I supernovarester kommer energien først fra den radioaktive nedbrytingen av nikkel og kobolt til jern. Senere kommer den fra den kinetiske energien til materiet i supernovaresten som i starten farer utover med hastigheter opp mot 20 000 km/s. I supernovarester som Krabbetåken kan tåken også få energi fra den sentrale pulsaren i form av elektroner med høy energi og sende ut lys gjennom synkrotronstråling.
Mørke tåker og refleksjonståker hører ikke inn under begrepet selv om de sender ut mikro- og radiobølgestråling.
Parkenfestivalen

Scenene

Parken har hovedsakelig tre scener, Hovedscena, Parkscena og Skogen.
Hovedscena er den største med en kapasitet på 8350. 
Parkscena er en scene med en kapasitet på 2500. Målet for den scenen er å presentere lokale, regionale og nasjonale artister i hovedsak.
Skogen er en scene for unge lokale musikere som får vist seg fram.

Media

Parkenavisa er en avis som omhandler alt som foregår under festivalen. Den blir utgitt som et bilag til Avisa Nordland i forkant av selve festivalen.

Grønt arrangement

Parkenfestivalen i Bodø er et såkalt grønt arrangement og har mottatt miljøfyrtårn-sertifisering.  Dette vil si at parkenfestivalen oppfyller kravene til grønne arrangementer og at de bla. kan dokumentere at diverse krav til arbeidsmiljø, innkjøp, transport, avfall, utslipp og estetikk er overholdt. Parkenfestivalen har vært sertifisert som miljøfyrtårn siden 2008, to år etter at den startet opp.

Sponsorer

Parkenfestivalen har mange ulike sponsorer som hjelper med økonomisk støtte, markedsføring og annen virksomhet.

Parken live

Parken Live er helårsdelen av Parkenfestivalen som holder konserter flere ganger i året. Parken Live har arrangert flere store konserter med artister som Sirkus Eliassen, Kaizers Orchestra, Wyclef Jean, Lissie, Asgeir Trausti, Karpe Diem og Sting. Konsertene holdes ved flere lokaler som Sinus, Samfunnet i Bodø, Bodø Spektrum og Stormen Konserthus
Grunnefjorden

Grunnefjorden er en fjordarm av Harøyfjorden i Aukra og Midsund kommune i Møre og Romsdal. Fjorden strekker seg 10 kilometer mot øst inn til Julsundet i enden av fjorden. Fjorden ligger mellom øyene Gossa i Aukra i nord og Otrøya i Midsund i sør. Fjorden har innløp mellom Lyngvær i nord og Tangen på Otterøya i sør. I øst ligger holmene Kjerringholmen, Flatholmen, Forholmen og Bollholmen mellom fjorden og Julsundet på andre siden. Mellom Kjerringholmen og Gossa ligger Kjerringsundet.
Grenda Tangen ligger ytterst i fjorden på sørsiden og like øst for Tangen strekker Råkvågen seg 3,5 km sørover til Rakvåg.
Elias Aslaksen

Historie

Elias Aslaksen ble født og vokste opp i en relativt velstående middelklassefamilie i Christiania i 1888.
Han kom i kontakt med Johan O. Smith i 1908 mens han tjenestegjorde som krigsskolekadett i Marinen. Aslaksen gikk i 1910 ut som Sjøkrigsskolens desidert beste elev i hele skolens historie, og er den beste kadett som er utdannet gjennom alle tider, fra 1652 til 2006. Han søkte imidlerid avskjed fra marinen og sluttet før karrieren egentlig startet, noe som fremsto som helt uforståelig for både Marinens folk, familie og venner.
Han ønsket å reise til Kina som misjonær, men etter postkorrespondanse med Smith, avsluttet han bibelskolen i England etter ett år og flyttet hjem til Norge. I perioden 1914–1918 ble han utkommandert til nøytralitetsvakt, og seilte for marinen, vesentlig på Østlandet. Familien bodde i denne perioden i Fredrikstad. Han var en meget aktiv misjonær under landlov. Han var ofte innom andres møter og fikk tale der. Mange mennesker fikk ny forståelse og håp i sitt kristenliv under hans undervisning. I den første tiden kom det derfor mange fra andre trossamfunn til Brunstad Christian Church. 
Elias Aslaksen var også misjonær for Brunstad Christian Church i utlandet. Han behersket tysk, engelsk og fransk. Han underviste også i disse fagene i skolen.
Minnesmerke

Et minnesmerke er en utformet gjenstand som er varig plassert i det offentlige rom for å minne om en person eller en begivenhet. Et minnesmerke i form av en bauta eller steinstøtte kalles også minnestein. Et minnesmerke i form av en tavle kalles også minnetavle.
Minnesmerker kan finnes i former som standardiserte skilt, tavler av stein eller bronse på vegger eller murer, som billedhoggerverker i form av relieffer, byster eller frittstående statuer i alle stilarter og varige materialer, eller som byggverk (gravhauger, pyramider eller mausoleer o.a.)
Bones Pictures

Bones Pictures er et selvstendig amatørfilmselskap som ble etablert i Bergen i utgangen av 2006. Bones Pictures kommer fra stedsnavnet Bønes, gjort om til en mer internasjonal løsning, Bones. Selskapet ble opprinnelig grunnlagt av Frederik Økland, Lars Andreas Mork Myking, Mats Sævig og Øyvind Svanes Lunde. Deres filmuttrykk varierer i takt med filmsjangrene, som de har benyttet seg mange forskjellige av.
Den tyrkiske rivieraen

Den tyrkiske rivieraen er et begrep som blir benyttet til å beskrive et område sørvest i Tyrkia som omfatter provinsene Antalya, Muğla og deler av Aydın, det sørlige İzmir og det vestlige Mersin. Området trekker til seg mange turister fra både Tyrkia og utlandet.
Av arkeologiske steder finnes to av de syv underverker; ruinene av Mausoleet i Halikarnassos og Artemistempelet i Efesos.
Kysten har vævrt hjemsted for vitenskapsfolk, helgener, krigere, konger og helter, samt åsted for mange kjente myter. Marcus Antonius av Romerriket skal ha valgt Den tyrkiske rivieraen som den vakreste bryllupsgaven til Kleopatra av Egypt. St. Nikolas, senere kjent som julenissen, ble født i Demre (i antikken Myra), en liten by nær dagens Antalya. Herodotos, som blir regnet som den første historikeren, ble født i Bodrum (i antikken Halikarnassos) i ca. år 484 f.kr. Vulkanfjellene vest for Antalya, nær Dalyan, skal ha vært inspirasjon for den mytiske Kimære - det ildsprutende monsteret som Bellerofon drepte.